Comencen les matrícules per als Tallers Municipals de Cultura d'Almussafes - Vista impresión\nPOBLACIONES » Almussafes » Comencen les matrícules per als Tallers Municipals de Cultura d'Almussafes\n• Més de sis funcionaris de l'administració local atenen les inscripcions al matí per a evitar cues en la recepció del Centre Cultural\nL'Ajuntament d'Almussafes ha iniciat aquest matí les inscripcions per als diferents tallers socioculturals que s'impartiran aquesta nova temporada en el Centre Cultural de la localitat. De 9 a 13 hores s'han formalitzat un total de 138 inscripcions, de les quals el 26,6% s'ha dut a terme a través de Serviweb, la plataforma online a la qual es pot accedir des de la web municipal, www.almussafes.es. En total, la Regidoria de Cultura ofereix 280 places per als 20 tallers que es desenvoluparan d'octubre a juny i que tenen un preu públic de 30 euros per a tot l'any. Les inscripcions continuen en marxa i a partir del pròxim dilluns 24 de setembre s'obriran als no empadronats sempre que queden places disponibles.\nCom cada any, la primera jornada d'inscripcions per als Tallers Municipals de Cultura organitzats per l'Ajuntament d'Almussafes ha registrat una gran afluència de públic. Des de primera hora del matí de hui, dilluns 17 de setembre, desenes de persones esperaven a les portes del Centre Cultural per a poder matricular-se en algun dels vint cursos que s'impartiran aquest curs 2018-2019 en la citada infraestructura pública.\nTal com ve produint-se des de fa diverses temporades, el primer dia d'inscripcions el consistori municipal amplia el nombre de funcionaris a la disposició de la ciutadania en l'edifici per a agilitar el procés i evitar les llargues cues que es registraven en el passat. D'aquesta forma, els usuaris poden reservar la seua plaça amb una major rapidesa. Concretament, la Regidoria de Cultura ha mobilitzat per a aquesta qüestió més de sis treballadors públics.\nLa ciutadania també té al seu abast la possibilitat de formalitzar les seues matrícules a través d'Internet, una alternativa que té per objectiu proporcionar una major comoditat, tant per als usuaris com per a l'administració local. La plataforma Serviweb, a la qual pot accedir-se a través de la pàgina web municipal, www.almussafes.es, ha registrat fins a les 13 hores un total de 29 inscripcions.\nLa dada més cridanera és que les matrícules online a través d’aquesta plataforma, a la qual pot accedir-se des de la web www.almussafes.es, representen ja el 26,6% del total, mentre que en el primer matí d'inscripcions del curs 2017-2108 aquesta xifra no va superar el 15%. “Cada vegada són més les persones que opten per inscriure's des de les seues cases per a evitar desplaçaments i cues i la prova és que el percentatge va creixent. L'eina ens proporciona comoditat tant a les persones usuàries com al personal de l'Ajuntament i des d'ací anime a la ciutadania a provar aquest sistema”, explica la regidora de Cultura, Teresa Iborra.\nSegons les dades proporcionades, a les 13 hores estaven complets el taller d'indumentària valenciana i el grup d'iniciació del curs de tall i confecció. En la resta de propostes encara quedaven places que l'executiu municipal espera anar cobrint els pròxims dies.\nL'Ajuntament d'Almussafes ofereix aquesta temporada més de 280 places per a les cinc escoles municipals amb les quals compta. D'aquesta forma, a partir del mes d'octubre obriran les seues portes novament les d'Arts Plàstiques, Teatre, Ceràmica, tall i Confecció i Indumentària Valenciana. La principal novetat, com ja es va anunciar durant el mes d'agost, serà la posada en marxa d'un taller de teatre infantil en anglés, que s'impartirà els dimarts i dijous de 18.30 a 20 hores i està dirigit a xiquets i xiquetes d'entre 8 i 12 anys.\n“Aprendre anglés és molt important actualment, però si no posem en pràctica els coneixements que adquirim a nivell teòric, el més probable és que amb el pas del temps anem oblidant aquest idioma. Per açò hem volgut proposar aquesta iniciativa que en funció del seu resultat tindrà continuïtat, tant per al col•lectiu infantil com per al d'adults”, avança l'edil.\nEl preu públic de tots aquests cursos és de 30 euros anuals o 10 trimestrals i pot pagar-se el curs complet a l'inici del mateix. Per a facilitar la participació de tota la ciutadania, les persones amb diversitat funcional, els jubilats, pensionistes o aturats de llarga durada gaudeixen d'un descompte del 50% del preu general. A més, les persones amb Carnet Jove i les famílies nombroses compten també amb una reducció en el preu del 10% i el 20%, respectivament. Finalitzada aquesta primera setmana d'inscripció, el pròxim dilluns 24 de setembre la matrícula s'obrirà als no empadronats, sempre que queden places disponibles en els diferents tallers.


Com és la situació econòmica en Qatar?\nESmedo > Països > Qatar\nIdiomes que es parlen a Qatar: Àrab.\nCreixement del PIB: 1,6%\nPIB per càpita: $ 63.500\nBalança comercial / Producte Interior Brut: 3,9%\nPoblació: 2.400.000 habitants\nDeute públic / PIB: 54%\nEls recursos de petroli i gas natural de Qatar són el principal motor econòmic del país i la principal font d'ingressos de govern: contribueixen a l'alt creixement econòmic i als alts nivells d'ingressos per càpita de Qatar, a la sòlida despesa estatal en drets públics i a la despesa en construcció, especialment ara que Qatar es prepara per albergar la Copa Mundial de Futbol el 2022.\nTot i que el Govern ha mantingut un alt nivell d'inversió en projectes d'infraestructura, els baixos preus del petroli i el gas natural en els últims anys han portat el Govern de Qatar a retallar algunes despeses per ajudar a contenir el seu dèficit pressupostari. És probable que la dependència de Qatar del petroli i el gas natural es mantingui a llarg termini.\nLes reserves verificades de gas natural superen els 25 trilions de metres cúbics, el 13% del total mundial, i són les terceres més grans del món. Les reserves de petroli superen els 25.000 milions de barrils, el que permet que la producció es mantingui en els nivells actuals durant uns 56 anys. Tot i l'abundància de petroli i gas natural, Qatar ha aconseguit avenços significatius en l'enfortiment dels sectors no petroliers, com la indústria manufacturera, la construcció i els serveis financers, el que ha portat al fet que el PIB no petrolier hagi augmentat constantment en els últims anys fins a poc més de la meitat del total. Després de la restricció comercial imposada per l'Aràbia Saudita, els Emirats Àrabs Units, Bahrain i Egipte el 2017, Qatar va establir noves rutes comercials amb altres països per mantenir l'accés a les importacions.\nEstàs pensant en ampliar mercat i vendre els teus productes també a Qatar? La nostra empresa de traducció està especialitzada en traduccions de qualsevol tipus de contingut entre Castellà-Català-Àrab… Oferim serveis de traducció tècnica Àrab-Català, traducció legal Àrab-Català, traducció de llocs web Àrab-Català, o traducció de subtítols Àrab-Català. Els nostres traductors professionals coneixen bé com es parla l’idioma Àrab a Qatar i sempre tindràs la seguretat que el teu missatge arriba correctament a tots els usuaris d’aquest territori.


La "nit més curta de l'any" tindrà tres revetlles a Igualada\nEls actes a Igualada arrenquen a les 8 amb l’arribada de la Flama del Canigó\nL'Ateneu, l'Escorxador i el Foment celebraran revetlles la nit del 23 de juny, per Sant Joan. Aquest dimecres se'n presentava la programació i el cartell, de l'igualadí David Ymbernon.\nLa "nit més curta de l'any" té una agenda més que intensa a Igualada. L'Ajuntament ha donat a conèixer el cartell i el programa d'actes de la Revetlla de Sant Joan 2019. Novament hi participaran, fent possibles les diferents iniciatives, el departament de Promoció Cultural de l'Ajuntament, l'Associació Flama del Canigó, el Casal Popular d'Igualada El Foment, l'Ateneu Igualadí i l'Associació de Gent Gran, amb la col·laboració també de diverses entitats esportives i culturals i de les colles locals de diables. El disseny del cartell d'enguany és obra del creador David Ymbernon.\nEls actes comencen, seguint la tradició, el diumenge, 23 de juny, a les 8, quan la Flama del Canigó arribarà a la Plaça de l'Ajuntament. L'hauran portat en relleus nombrosos atletes i escolars des d'aquest cim de la Catalunya Nord. Hi actuarà la Coral Juvenil Xalest i, a l'escenari instal·lat davant del consistori, s'encendrà el peveter, es llegirà el manifest de la diada, les entitats representants de diferents municipis encendran les torxes i s'emportaran el foc de Sant Joan per portar el foc a les seves fogueres arreu de la comarca.\nDesprés, els corredors del Club Atlètic Igualada (CAI), a més, tornaran a pujar la flama fins a Montserrat. Allà, a la Plaça del Monestir, hi haurà la gran foguera que, un any més i de manera coordinada amb la comunitat benedictina, prepararan els efectius de la Brigada Municipal de l'Ajuntament.\nA Igualada, ja entrada la nit, tindran lloc dos correfocs: el Correfoc Petit, a les 9, els Petits Mal Llamp, i el Correfoc Gran, a partir de la mitjanit, coordinat pels Diables d'Igualada, amb la participació de Mal Llamp d'Igualada, Pixapòlvora d'Igualada i els Petits Diables d'Igualada. El recorregut passarà per Pl. Sant Miquel, c/ Sant Roc, c/ Sant Sebastià, Pl. Creu, c/ Nou, Pl. del Pilar, c/ del Born i Pl. Ajuntament.\nHi haurà revetlles en tres espais diferents. Aquest dimecres, representants de l'Ateneu Igualadí, el Casal Popular d'Igualada El Foment i l'Associació de Gent Gran d'Igualada detallaven les tres revetlles que han preparat per aquest 2019. L'Ateneu Igualadí proposa, al seu pati, una revetlla per viure en família: primer, amb un sopar preparat pel Cafè de l'Ateneu al preu de 22 euros, amb opció de menú infantil de 15 euros. Posteriorment, a les 11 i amb la col·laboració de l'Acústic, hi haurà ball de revetlla amb hits dels '70, els '80 i els '90, a un preu de 8 euros anticipada i 10 euros la mateixa nit. La informació es pot consultar al web www.ateneuigualadi.cat, al Cafè de l'Ateneu i al telèfon 93 803 00 78.\nA l'antic Escorxador se celebrarà la Revetlla Tradicional, coordinada per l'Associació de Gent Gran. A 2/4 d'11 s'hi oferirà una vetllada de ball amb foguera i\namb l'Orquestra Rosaleda, que oferirà un ampli repertori musical. Els tiquets es poden adquirir amb antelació al local de l'associació, al Casal del Passeig Verdaguer. El preu, incloent coca i copa de cava, és de 8 euros anticipada i 10 euros la mateixa nit. També es podrà sopar abans al mateix recinte, prèvia reserva i amb places limitades, a un preu total de 28 euros, que inclou l'àpat i el ball.\nFinalment, la Rambla Sant Isidre serà, finalment, l'escenari de la revetlla més jove, una iniciativa gratuïta i organitzada pel Casal Popular d'Igualada El Foment. A les 9, tornen els Foguerons de Sant Joan: aquells que desitgin sopar a la fresca i al centre de la ciutat, podran preparar el seu menjar a les brases enceses amb el foc del Canigó. Hi haurà servei de barbacoa, taules i cadires a disposició de tothom i, a 2/4 de 12 a la mateixa Rambla, serà el moment del concert, amb Karaokes Band i PD's.\n1 La renda mitjana del nord d'Igualada és gairebé el doble que la de sectors del Barri de Montserrat 2377 lectures\n2 Obre un centre de cosmètica "exclusivament natural" a Igualada 2136 lectures\n3 Els Bombers intervenen en un incendi al Passeig 1603 lectures\n4 Dotze dotacions de Bombers intervenen per controlar un foc al Rec 1569 lectures\n5 Marc Castells replica que "a Manresa alguns tenen igualadinitis" 1169 lectures\n6 Diccionari català-italià 1161 lectures\n7 Els Bombers han realitzat 30 rescats a l'Anoia el passat mes d'agost 1065 lectures\n8 Igualada Som-hi dóna llum verd a tramitar els comptes una vegada s'han incorporat les seves propostes 1041 lectures\n9 Des de principis d'any les bretolades han obligat a canviar 26 contenidors a Igualada, tants com tot el 2018 959 lectures\n10 S'inicien els treballs de prevenció d'incendis a la Serra de Collbàs 857 lectures


“Sí, jo també aniré a fer la V de la victòria per la diada”, per Àlvar Roda – Moviment d'Esquerres\nÉs evident que no estem en la millor de les èpoques. Ens toca viure grans moments afortunats i desafortunats, similars a altres temps que la història ens mostra, però tornem a ensopegar i caure amb la mateixa pedra.\nEls fets de Catalunya, menors, si es té en compte les desgràcies d’Ucraïna, Síria, Gaza, Irak, Líbia i no oblidem gran part d’ Àfrica… tots elles per falta d’entesa i presa de decisions en les que Europa també hi té molt a veure, i vés per on ara sembla que se’n renta les mans i no és capaç de fer-ne front amb la convicció necessària.\nQuan parlem de llibertat en el meu país, Catalunya, tinc vergonya aliena amb tants i tants salvadors de la pàtria. Els problemes que ens afecten, els nostres, són els més importants del món: la cobdícia, no tan sols econòmica, també de poder, alguns politics referents i per que no dir-ho, personatges del món del periodisme que pocs politics s’atreveixen a qüestionar. Problemes que davant de la magnitud de la tragèdia fan reflexionar qüestionar i prioritzar\nVictòria Camps deia que el tema de la llibertat i la igualtat, paradigma amb que ens hem emmirallat durant molts anys des de la revolució francesa, són fets que hem aconseguit amb un gran esforç i sacrifici, bàsicament de la classe treballadora. Ara toca de pensar amb el tercer àmbit que és el de la fraternitat més ambigú, podríem dir-ne de caire espiritual (que no vol dir religiós) que no revolucionari.\nEls que som pacifistes i hem lluitat pretesament per un món millor sense exercits, armes ni violència constantment entrem en la qüestió de si aquestes són o no necessàries per defensar els drets de llibertat i igualtat. La crua realitat i la nostra ingenuïtat ens traeix quant volem que la fraternitat, que jo crec està més arrelada al deure, imperi entre persones i els pobles.\nSi, jo també aniré a fer la V de la victòria per la diada, però sempre tenint en compte, com diu Mark Twain en la seva “Pregària de Guerra”, que “Quan invoqueu una benedicció per a vosaltres, tingueu compte! No fos cas que alhora, sabent-ho o no sabent-ho, també imploreu una benedicció contra el vostre proïsme”.\nMembre del Consell de Nova Esquerra Catalana\nCarta oberta d’Ernest Maragall i Mira, presi...\n“No sóc independentista, estic per la indepe...\nL’Apunt de diumenge: “A voltes amb el ...\n“Un crit d’auxili -S.O.S” l̵...


MÒBILS MORTALS PER A LES ABELLES ~ DIARI APÍCOLA\nMÒBILS MORTALS PER A LES ABELLES\nPosted by: ECOLLUITA - Diari Apícola - 8:44\nLa contaminació electromagnètica és una de les causes del col·lapse de les poblacions d'abelles en el món, segons que acaba de confirmar el nou estudi Mobile phone-induced honeybee worker piping , realitzat pel biòleg Daniel Favre, científic col·laborador del Laboratory of Cellular Biotechnology (LBTC) de l'Institute of Technology (EPFL) a Lausana (Suïssa).\nSe sap de fa temps que el manteniment de les colònies d'abelles té implicacions molt importants en els nostres ecosistemes. En el seu estudi, el científic suís ha analitzat els efectes de les ones electromagnètiques dels telèfons mòbils en el comportament de les abelles.\nAquest estudi pot contribuir en gran mesura a aclarir les causes de la misteriosa desaparició de les colònies d'abelles a tot el món. En efecte, a més dels àcars, dels virus, dels bacteris (que són causes biològiques), o dels pesticides (que reflecteixen les causes antròpiques), el cert és que més de la meitat dels casos de desaparició de les abelles a l'hemisferi nord no encara no s'ha aclarit. En efecte, s'ha observat que en més del 60% dels casos, les abelles deixen el rusc durant l'hivern, en un moment en que no tenen cap possibilitat de sobreviure en la natura\nAutor: Ecodiari - http://www.ecodiari.cat


Viciclisme / Viciclismo: Cabanyal\nElfreelang 2 de novembre de 2013, a les 13:53\nal final el destruiran.....quina colla de sapastres, cruels, mals polítics....el teu post genial!\nAnònim 2 de novembre de 2013, a les 19:35\nSembla que a València no s'aprèn dels errors: l'especulació urbanística al Saler, l'intent de destrucció del llit del Túria, la destrucció de l'horta... si segueixen endavant, la destrucció del Cabanyal serà irreparable.\nProvarem el trankimacín a l'ensalada, a vore si ens baixa el pols que es dispara també en altres barris després de llegir aquestes notícies barbàriques (malgrat que al nostre barri no es consumeix de moment... deixem-los fer...)\nVaig descobrir el teu bloc per casualitat i de vegades el visite (sort que no "consigue sumirme en la más absoluta de las nadas", en què 10 de 18 temes em van sumir). Segur que prompte esbrinaràs qui sóc (no ho desvetlles, ei?)\nEnhorabona pel bloc, salutacions, krokovski.\nJosé Luis 3 de novembre de 2013, a les 9:05\nRiure per no plorar, gracies\nVicicle 3 de novembre de 2013, a les 20:57\nElfree, moltes gràcies. Estarem a l'espera, i com pots veure sempre en un ai. Una abraçada.\nkrokovski, Stalker m'ha donat salutacions per tu.:) M'agrada molt que passes per ací. Totalment d'acord amb allò de "la más absoluta de las nadas", però no em negaràs que la "nada" si és estètica sempre és més bonica. Una abraçada.\nJosé Luis, gràcies a tu per passar. No sé si acabarem plorant, la veritat. Salutacions.\nClidice 4 de novembre de 2013, a les 10:04\nsóc incapaç de comprendre com, per tenir més diners, algú és capaç de destruir la bellesa, o la vida. Sé que és innocent, però és que, ni provant-ho, me'n surto. Tossuderia i a la batalla.\nVicicle 4 de novembre de 2013, a les 11:27\nClidice, doncs jo crec que aquesta innocència de la que parles hauria de ser reivindicada contínuament. Potser sóc un innocent de mena, doncs em reivindique, perquè aquestes cobdícies superlatives -si és que n'hi han de cobdícies que no ho siguen- són malaltises, cosa de gent amb una gran mediocritat i una pobresa d'esperit a proba de qualsevol forma d'empatia o, si tan d'església són, de misericòrdia. Veurem, al capdavall, què és el que passa.


Cañete celebra la victòria als comicis de Pimec: «Els socis han votat moderació» - Regió7 :: El Diari de la Catalunya Central\nCañete celebra la victòria als comicis de Pimec: «Els socis han votat moderació»\nBarrios, el candidat amb el suport de l'ANC, reconeix que el seu projecte «no encaixa» a la patronal\nacn. barcelona 25.02.2021 | 00:07\nEl president electe de Pimec, Antoni Cañete, tercer per l'esquerra, celebra la victòria acn\nEl president electe de Pimec, Antoni Cañete, tercer per l'esquerra, celebra la victòria\nEl guanyador de les eleccions a Pimec, Antoni Cañete, va celebrar ahir la seva victòria als comicis per decidir la presidència de la patronal catalana, amb més d'un 80% dels vots. «Més de 100.000 empresaris han votat moderació davant la crispació. Han votat per un projecte i un programa, segurament davant oportunismes i desqualificacions», va assegurar en una roda de premsa després de conèixer-se els resultats, a dos quarts de dues de la matinada.\nCañete va advertir que no hi pot haver «ingerències polítiques» a les institucions i va demanar «deixar» que aquestes facin els seus processos «democràticament». El candidat d'Eines Pimec, Pere Barrios, va reconèixer que el seu projecte «no encaixa» a la patronal, ja que els socis han decidit per majoria absoluta donar «continuïtat» a la direcció.\nEl guanyador de les eleccions a la patronal va agrair la «complicitat» dels empresaris i va criticar les «ingerències polítiques» a les institucions. El fins ara secretari general de la confederació va defensar el seu projecte com una candidatura «plural» i va fer una crida que també «s'escolti» el missatge dels socis que han votat Eines Pimec.\nCañete també va defensar l'activisme empresarial com una «realitat» i va proposar situar les petites i mitjanes empreses en el «pont de comandament», ja que representen el 99,8% del teixit empresarial. Així mateix, va plantejar un «capitalisme inclusiu» i «pensar en petit» per aconseguir que les empreses catalanes creixin.\nPer la seva banda, el candidat d'Eines Pimec, que tenia el suport de l'ANC, va agrair la confiança al 20% dels votants i va afirmar que la seva proposta no era «tan destructiva» com es «volia fer veure». «Tenim projecte i hem vist clar que aquesta proposta en aquesta casa no encaixa», va lamentar. Barrios va afirmar que els socis de la patronal tenen «molt clar» la seva aposta per una candidatura «continuista». «Potser proposàvem un canvi massa radical», va afegir.\nEls candidats a les eleccions de la confederació van comparèixer ahir a la matinada després que la Junta Electoral de Pimec proclamés la candidatura d'Antoni Cañete com a guanyadora de les eleccions, després d'un recompte que es va allargar més del previst per la gran quantitat de vot delegat que hi va haver. En conseqüència, es va proclamar l'actual secretari general com el president provisional de la patronal i els 93 integrants de la seva llista, vocals de la nova junta directiva.\nLa participació a les eleccions va ser del 45,9%, amb un total de 3.717 vots en representació de 122.000 empreses. La candidatura de Cañete ha obtingut més del 80% del suport, amb 3.097 vots, mentre que la de Barrios n'ha recollit 599.\nFoment felicita Cañete\nEl president de Foment, Josep Sánchez Llibre, va felicitar ahir el nou president de Pimec, Antoni Cañete, despres que s'imposés dimarts com a guanyador a les eleccions a la patronal amb més d'un 80% dels vots. En un comunicat, Sánchez Llibre va afirmar que confia que en aquesta nova etapa «continuïn les bones relacions» entre Foment i Pimec que s'han mantingut durant el mandat de l'anterior president, Josep González.


L’envitricoll de la primavera àrab: Síria i Egipte (I) | Lluís Busquets i Grabulosa\nL’envitricoll de la primavera àrab: Síria i Egipte (I)\nDiari de Girona (5-1-2015)\nQui podia preveure la primavera àrab? Després d’una tardor de revoltes violentes de sahrauís al Marroc, tot va començar el 17 de desembre del 2010 quan un jove es va immolar a Tunísia com a signe de protesta per la seva desesperada situació econòmica. El 14 de gener del 2011 el president-dictador Ben Alí abandonava el país. La primavera àrab havia començat i es va estendre acceleradament. Les xarxes socials van canalitzar les protestes i van permetre que esclatés la revolució. L’1 de febrer del 2011 també queia Mubarak a Egipte, Líbia entrava en guerra i l’OTAN hi intervenia per passar comptes amb el dictador, fins que el 20 d’octubre del 2011 Gaddafi era assassinat. El 21 de febrer del 2012 acabava caient també Ah Abdallah al-Salih al Iemen. Resultat: quatre dictadors, que feia dècades que eren al poder, havien estat deposats i, al Marroc, veient que anaven maldades entre veïns, hi va haver canvi constitucional.\nQuina direcció que prendran els esdeveniments amb Síria immiscuida en la guerra? Gairebé cinc anys després, les causes que van provocar la primavera àrab continuen intactes: 1) pobresa creixent dels ciutadans, 2) mitjana d’edat de la població molt jove, la majoria sense feina i amb poques perspectives, 3) corrupció i ineficàcia generalitzada; i 4) el retrocés civil en pro de l’islamització religiosa.\nEntenem-nos: un Estat islàmic és un Estat que ha adoptat l’islam, en concret la llei islàmica, com a fonament exclusiu de les institucions polítiques i que ha posat pràctica un sistema de govern similar al de l’antic califat, en el cas del sunnisme, o basant-se en l’imamat (poder dels imams), en el cas del xiisme. (En general, aquests països reben el nom de república islàmica. Ho són Afganistan, Aràbia Saudita, Bahrain, Brunei, Iemen, Iran, Mauritània, Oman i Pakistan). En canvi l’Estat Islàmic (EI) s’entén com a moviment (també Daeix) d’un grup armat islamista fonamentalista que opera a Síria i a l’Iraq, on ha autoproclamat la fundació d’un califat, i que té aspiracions territorials sobre tot el Llevant àrab, Líban, Síria, Iraq, Jordània, per a incloure-hi totes les poblacions àrabs que van quedar separades amb el repartiment entre França i el Regne Unit després de la Primera Guerra Mundial. El moviment ara mateix dominaria de facto tot de territori al nord-est de Síria i al nord-oest de l’Iraq. (Anteriorment anomenat “Estat Islàmic de l’Iraq i el Llevant” i encara “Al-Qaida a l’Iraq”, per la seva pertinença a Al-Qaida, està implicat en la guerra civil siriana i en la insurgència iraquiana des del 2011.) El juny de l’any passat va entrar a Mossul, la segona ciutat de l’Iraq, on desencadenà persecucions i matances de les minories religioses de la zona (entre les quals, els cristians). El fracàs de la intervenció militar a Líbia i els primers triomfs electorals islamistes potser van frenar la caiguda del líder sirià, però l’EI ha complicat molt les coses. Potser sigui interessant analitzar la situació de cada país.\nA Síria, el president Baixar al-Assad volgué resistir, conscient que, malgrat la seva incapacitat de modernitzar el país i de la manca de llibertats (fins i tot en l’ús d’Internet), gaudia encara de grans suports per causa de la fragmentació religiosa. La inestable Líbia de després de Gaddafi i el record de l’infern iraquià després de Saddam feien difícil una nova intervenció internacional, llarga, costosa i de futur incert. El president pertany a la comunitat alauita, una branca de l’islam escindida del xiïsme, que només representa un 12% de la població. Aquesta minoria es recolza especialment en els cristians (entre un 5-10%) i en els xiïtes ismaelites (entre un 1-3%) que temen l’islamisme de la majoria sunnita (un 70%). En una posició ambigua es troben els kurds del nord, un 15% de la població. La seva adscripció religiosa és també el sunnisme. El govem manté el suport de la gran potència xiïta, l’Iran, del govern d’Iraq (també xiïta) i del grup polític armat libanès Hezbol·là, a més de Rússia i la Xina. En suport més o menys decidit als rebels es troben l’Aràbia Saudita, Qatar i Turquia, i, fins que va ser possible, l’Egipte dels Germans Musulmans (la pertinença als quals era un delicte susceptible de ser castigat amb pena de mort). Aquests no obliden la massacra d’unes 10.000 persones concentrades en oposició al pare de l’actual president (aixecament de Hamat de 1982). França tampoc no ha perdonat a la dinastia alauita la seva intromissió històrica en els assumptes libanesos, l’únic país francòfon del Pròxim Orient.\nL’arribada massiva de fonamentalistes a través de la frontera turca aferma més el President. La islamització dels territoris que controlen i els segrestos constants de civils està enfortint Baixar al-Assad. Fins i tot Turquia s’ha adonat de les conseqüències d’haver permeabilitzat la seva frontera amb Síria perquè hi entressin islamistes i tot tipus d’armes. En un principi va creure en la ràpida caiguda del règim, però ara tem l’establiment de l’islamisme més retrògrad. Probablement Síria no caminarà cap a la pau sense un pacte de la poruga comunitat internacional amb ambdues parts. Seria possible prendre com a referència el model constitucional del Líban, on cada minoria té una quota de poder al parlament i al govern?\nPel que fa a Egipte, semblava caminar fermament cap a la democràcia després de celebrar unes eleccions legislatives sense incidents rere la revolució del 2011. El partit Llibertat i Justícia dels Germans Musulmans (que ja havien estat tolerats a participar a les eleccions del 2005 com a independents) va obtenir un 44% dels escons del nou parlament i els salafistes (islamisme radical), un 24%. Amb aquesta majoria islamista, els Germans Musulmans van trencar la seva promesa de no presentar cap candidat a la presidència. El seu candidat, Mohamed Mursi, va ser escollit democràticament el 24 de juny del 2012, però només amb un 51,9% dels vots. La desastrosa situació econòmica i la seva manca de diàleg amb l’oposició van anar situant la població en contra seva. El seu partit va redactar una Constitució que, tot i que va obtenir una aprovació del 64%, només la va votar un 30% del cens. El més polèmic d’aquesta és que introduïa que “els principis de la xària són la font principal de la legislació”. El govem autoritari i islamitzador va anar soscavant suports, fins que l’empitjorament de la situació econòmica va fer esclatar la protesta. Qualsevol economista sabia que Egipte no podria passar l’estiu sense un préstec.\nEls talls de llum constants, la dificultat per trobar gasolina i l’encariment dels productes bàsics van fer sortir al carrer més de trenta milions d’egipcis. El cop d’Estat militar del cap de les forces armades Abdel Fatah Halil-al Sissi del 3 de juliol del 2013, derrocà el president Mursi (Al-Sissi convocà eleccions constituents anticipades per guanyar-les.) Qatar retirà el suport als Germans Musulmans. Havien entrat en joc l’Aràbia Saudita i els Emirats Àrabs estintolant el cop militar amb 8.000 milions de dòlars. Amb aquest ajut el país va evitar la fallida. Amb una nova Constitució, des del passat 8 de juny de 2014 Al-Sissi és el nou raïs d’Egipte. Els Germans Musulmans han passat a ser considerats “terroristes” i en macrojudicis sense gaires garanties se n’han condemanat a mort centenars. Serà possible acabar amb la violència per establir-hi una vera democràcia?\nEsta entrada fue publicada en Articles el 05/01/2015 por lbusquetsg.\n← La fera ferotge Entrevista a Pros i Contres →


Fecasarm i Spain Nightlife volen ser acusació en el cas de la 'rave' a Llinars (Barcelona)\nPublicat 03/01/2021 15:19CET\nLa Federació Catalana d'Associacions d'Activitats de Restauració i Musicals (Fecasarm) i la patronal estatal de l'oci nocturn Spain Nightlife han informat que volen exercir l'acusació popular en el cas de la 'rave' de Llinars del Vallès (Barcelona), que porta un jutjat de Granollers (Barcelona).\nTotes dues patronals demanen que els eventuals imputats --hi ha dos detinguts per desobediència greu i cinc investigats-- rebin el càstig més elevat previst a la llei, tot i que el consideren menor "tenint en compte la gravetat dels fets", sostenen aquest diumenge en un comunicat.\nHan lamentat que el Codi Penal no prevegi com un delicte contra la salut pública la propagació de malalties i epidèmies, per la qual cosa Spain Nightlife s'ha compromès a sol·licitar al Govern central que impulsi una reforma; en paral·lel, la Conselleria d'Interior ha preguntat a la Fiscalia si és possible investigar els participants de la 'rave' per aquest delicte.\n"AMB EL SECTOR LEGAL NO ES VA NEGOCIAR EL TANCAMENT"\nLes patronals han acusat la Generalitat de negociar amb els organitzadors de la festa mentre que "amb el sector legal no es va negociar el tancament", sinó que els professionals es van assabentar directament a través del Diari Oficial de la Generalitat (Dogc), segons han destacat.\nPer la seva banda, el secretari general de la Fecasarm i de Spain Nightlife, Joaquim Boadas, ha qualificat de falta de respecte que es facin aquestes festes i que, segons ell, "els organitzadors no paguin les conseqüències".


Les pràctiques internacionals en el marc del Programa Erasmus+ estan adreçades a estudiants de grau (excepte el Grau de Comunicació i Indústries Culturals) o màster universitari.\nLes entitats col·laboradores han de formalitzar el conveni amb la Facultat de Filologia (UB). A més, poden concretar l'oferta de pràctiques en els terminis establerts pels requisits del programa i poden adreçar les pràctiques als estudiants d'aquelles titulacions que considerin adients.\nLa selecció final dels estudiants queda a càrrec de la Facultat de Filologia. Els criteris per a la selecció són exclusivament acadèmics; específicament, es tindrà en compte:\nl'adequació del perfil acadèmic de l'estudiant a l'oferta de pràctiques\nla nota mitjana d'expedient acadèmic i la quantitat de crèdits superats\nel nivell exigit d'idioma (o idiomes) per l'empresa o institució per desenvolupar les pràctiques.\nEls terminis de la convocatòria 2019 (per realitzar l'estada de pràctiques al curs acadèmic 2019-2020) són els següents:\n9 novembre 2018 – 10 gener 2019\n1r semestre (setembre-desembre) o 2n semestre (febrer-maig) del curs 19-20,\no bé tot el curs (15 setembre 2019-14 de setembre de 2020)\n2 abril 2019 – 6 maig 2019\n9 setembre 2019 – 6 novembre 2019\n2n semestre (febrer-maig) del curs 2019-2020\nestiu (1 juny-14 setembre) de 2020\nEls estudiants seleccionats podran realitzar estades d'entre 2 i 12 mesos consecutius i dins del mateix curs acadèmic, segons el moment de realitzar la sol·licitud. L'estudiant “Erasmus+ pràctiques” es considera un estudiant a temps complet, per la qual cosa pot realitzar una jornada màxima de 8 hores diàries (5 dies a la setmana).\nLa totalitat d'hores de pràctiques no ha de superar les 750h. Només en circumstàncies excepcionals s'estudiarà la possibilitat d'ampliar-les fins a un màxim de 900 h.\nAssegurança mèdica i despeses derivades de la mobilitat internacional\nEls estudiants seleccionats hauran de fer-se càrrec de totes les despeses derivades de la mobilitat internacional. També hauran de disposar d'una assegurança mèdica durant tota la seva estada. La Universitat de Barcelona contracta una assegurança d'accidents, repatriació i responsabilitat civil que cobreix l'estada dels estudiants seleccionats.\nLa Facultat de Filologia convida a les entitats que acullin un estudiant en pràctiques a considerar atorgar-li una remuneració en concepte de bossa o ajuda a les despeses de desplaçament i de l'estada, atès que l'estudiant dedicarà la jornada sencera a les pràctiques i no disposarà de temps material per desenvolupar una activitat laboral retribuïda al país de destí.


Parlem de sexualitat - enTàndem - AFEV\nEls infants i adolescents, sobretot a partir de certa edat, tenen molt interès per la sexualitat. Els mentors i mentores, com que sou adults joves, sou interlocutors vàlids i podeu ser vistos com una font d’informació molt valuosa. És força freqüent que els mentorats/des us facin preguntes sobre la vostra sexualitat o que us expliquin dubtes o descobriments sobre la seva pròpia. Sobretot: no ens alarmem! Anem poc a poc i estiguem disposades a respondre només allò que ens faci sentir còmodes.\nDe vegades, la informació sexual envaeix el nostre dia a dia (per exemple si pensem en les xarxes socials o la publicitat) però aquesta és sovint esbiaixada, superficial i vinculada a imatges del cos i de la persona poc saludables. La sexualitat és un element clau de cadascuna de nosaltres i, tot sovint, se’n tenen converses poc informades i carregades de prejudicis o valors superficials. Si el menor que acompanyem treu el tema, aprofitem-ho com a espai educatiu per treballar una vida sexual (actual o futura) saludable i plena. Fem-ho desdramatitzant (podem riure parlant d’això!) però també educant (posant, per exemple, el nom adient a les parts del cos i a les emocions).\nQue dins el tàndem hi hagi un espai de seguretat i confiança i que, igualment, es pugui aprofitar com a acció educativa per treballar qüestions d’interès i de salut dels infants i adolescents.\nParlar de les qüestions que els interessin de forma apropiada a la seva edat. Està demostrat que fer una educació sexual comprensiva i adequada pot permetre prevenir situacions d’abús i assetjament (per exemple, que els infants puguin posar nom als seus genitals i a les seves sensacions contribueix a que detectin més fàcilment allò que els molesta o si algú s’està sobrepassant). El fet de no parlar-ne o recomanar només l’abstinència no respon a les necessitats ni resol les greus situacions que poden derivar d’una mala educació sexual (embarassos no desitjats, relacions abusives, malalties de transmissió sexual, violència de gènere…)\nUn ambient de normalitat i obertura, que cerqui informar de forma fidedigna sense jutjar i acollir les inquietuds del nostre tàndem. Parlar de coses com el desig, el plaer, la menstruació, la salut, la reproducció, l’anticoncepció, les MTS, les relacions abusives i la violència, les pràctiques sexuals, la pornografia, el consentiment, la seducció, la diversitat sexual, els drets de cadascú, l’autopercepció del cos i les seves parts i funcions.\nQue com a part del desenvolupament personal i social, totes puguem assolir una sexualitat informada i sense riscos, ni per nosaltres ni per les altres.\nQüestionar els rols de gènere dominants permetrà establir unes conductes i relacions més respectuoses amb els altres i amb un/a mateix/a (això, per exemple, està relacionat amb l’ús d’anticonceptius o l’acceptació de pràctiques sexuals no desitjades).\nLlibres (per diferents edats):\nDiari vermell de la Carlota, Gemma Lienas, Empúries, 2004. Descobrim les reflexions de la Carlota al voltant de temes com la passió, l’amor, els sentiments, el sexe, el plaer i les relacions. Novel·la sense tabús que ofereix opcions de conversa i debat\nQuè tinc ací baix?, Rosa Sanchís i Enric Senabre, Nórdica. Llibre fantàstic per l’educació afectiva i sexual dels i les adolescents: resol dubtes, genera debat i desperta l’esperit crític respecte a qüestions amoroses, sexuals i de gènere\nCapítol “Pràctiques sexuals” https://beteve.cat/oh-my-goig/oh-my-goig-practiques-sexuals/\nCapítol “Mites sobre la sexualitat. La sexualitat de noies i de nois és diferent” https://beteve.cat/oh-my-goig/oh-my-goig-mite-1-la-sexualitat-de-noies-i-nois-es-diferent/\nCapítol “Les noies no tenen fantasies sexuals perquè són menys sexuals que els nois” https://beteve.cat/oh-my-goig/oh-my-goig-les-noies-no-tenen-fantasies-sexuals-perque-son-menys-sexuals-que-els-nois/\nCapítol “Si tinc parella, no puc sentir atracció sexual per ningú més” https://beteve.cat/oh-my-goig/oh-my-goig-si-tinc-parella-no-puc-sentir-atraccio-sexual-per-ningu-mes/\nCentre Jove d’Anticoncepció i Sexualitat (CJAS) http://www.centrejove.org/info_cjas/qui_som.html Al c/ La Granja, 19, baixos de Barcelona. Es poden fer consultes per whatsapp 687748640\nParlem Clar, trobada per parlar entre joves (de 15 a 20 anys aprox) sobre diversitat sexual i expressar inquietuds, dimecres de 16 a 18h a l’espai Jove Garcilaso (Sant Andreu). Entrada gratuïta


Torredembarra comença a treballar per dotar la piscina d'una coberta\nD'esquerra a dreta, l'alcalde Eduard Rovira i els regidors Vale Pino i Raúl García, el 2016.\nHa sortit a licitació la redacció de la primera fase, que també preveu la construcció de dos vasos petits\nActualitzada 11/09/2018 a les 19:36\nDos anys després de la posada en marxa de la nova piscina municipal de Torredembarra, ubicada al costat del pavelló, el consistori comença a treballar, ara, per dotar-la d’una coberta i construir dues piscines petites que permetin activitats recreatives, com aiguagim o cursets de natació. Aquesta ja era la previsió inicial, però que, finalment, es va posposar, a l’espera d’un estudi tècnic que permetés una proposta més ajustada. I és que aquests treballs representaven una injecció d’uns 4 milions d’euros més, que s’haurien sumat als més d’1,5 que va costar construir la piscina i posar-la en funcionament. Així, l’any 2016 s’obria al públic el nou equipament –al descobert– i amb un vas de 25 metres de longitud, 16,5 d’amplada i una profunditat que oscil·la entre els 180 i els 220 centímetres.\nEn aquell moment, ja es va anunciar que la idea era climatitzar la piscina i construir dos vasos petits, però no s’establien terminis. Ara, dos anys més tard, el projecte torna a caminar i, de moment, ha sortit a licitació la redacció dels projectes i posterior direcció de la primera fase de reforma i adequació de la piscina municipal com a piscina coberta. El pressupost de licitació és de 69.696 euros (IVA inclòs) i les empreses interessades poden presentar les seves ofertes fins el proper 20 de setembre. Posteriorment, l’adjudicatària tindrà un termini de dos mesos per la redacció del projecte i, posteriorment, es procediria a les obres.\nSegons es desprèn del plec de prescripcions tècniques, les obres de reforma de la piscina es realitzaran en diferents fases i, la primera, inclourà la construcció de les dues piscines petites, la construcció de la coberta i climatització. Pel que fa a la coberta, aquesta haurà de ser retràctil per tal de permetre que l’equipament quedi al descobert els mesos d’estiu. D’aquesta manera, la piscina podrà ser utilitzada durant totes les èpoques de l’any. I és que, fins ara, tan sols se’n podia fer ús durant l’estiu.\nLes obres de la nova piscina coberta s’estima que compti amb un pressupost d’aproximadament 1,2 milions d’euros (IVA inclòs).\nComenta el contingut : Torredembarra comença a treballar per dotar la piscina d'una coberta


Mor un motorista de 18 anys al ser envestit per una furgoneta a l'AP-7 a Maçanet de la Selva - El Gerió Digital\nEl conductor del vehicle ha estat detingut per conduir begut i donar-se a la fuga\nDiumenge, 27 de juny de 2021 19:45h\nEl Servei Català de Trànsit informa que aquesta matinada s’ha registrat un sinistre viari mortal al punt quilomètric 87,5 de l’AP-7, a l’altura de Maçanet de la Selva (Selva) en sentit Barcelona. Els Mossos d’Esquadra van rebre l’avís a les 02:40h.\nPer causes que encara s’estan investigant, es va produir una col·lisió per envestida entre una furgoneta i una motocicleta. Com a conseqüència de l’accident, el motorista va ser traslladat en estat crític a l’Hospital de la Vall d’Hebron on ha mort aquesta tarda. Es tracta de J.M.P., de 18 anys i veí d’Alacant. El conductor de la furgoneta va resultar ferit lleu i va rebre l’alta in situ.\nEl conductor de la furgoneta es va donar a la fuga i ha estat detingut posteriorment pels Mossos d'Esquadra que han certificat que conduïa begut al donar un 0,80 mg/l en el test d'alcoholèmia.\nArran de la incidència, que va provocar restriccions de circulació en sentit sud, es van activar quatre patrulles dels Mossos d’Esquadra, una dotació dels Bombers de la Generalitat i quatre unitats del Sistema d'Emergències Mèdiques (SEM).


La maledicció de les bruixes ~ Ona Llibres\nInici ~ Botiga ~ La maledicció de les bruixes\nEts un escriptor famós. T'han convidat a presentar el teu llibre Caça de bruixes en un indret perdut en el no-res i de nom molt sospitós: «La Morta». Però malgrat que esperaves trobar un grup de joves admiradors, t'hauràs d'enfrontar a un públic que no està gens d'acord amb el llibre que has escrit i que t'han preparat un càstig sever. Quan vulguis fugir, et trobaràs amb mil i un perills: un pou que anomenen «dels lladres», un laboratori abandonat, una biblioteca de llibres enverinats o un calabós. I això que no saps que, entre més de cinquanta possibilitats, només hi ha un camí per sortir amb vida!En aquesta novel·la tu prens les decisions, però hauràs d'anar amb compte amb alguns indicis per no cometre errors. Necessitaràs sang freda per sobreviure.\n145 x 215 x 19


El PSOE fregaria la majoria absoluta\nEl PSOE guanyaria clarament les eleccions generals i fregaria la majoria absoluta, segons el sondeig a peu d'urna que l'empresa Ipsos ha fet per als mitjans de la Corporació Catalana de Mitjans Audiovisuals. Els socialistes obtindrien entre 172 i 176 escons, davant dels 164 d'ara fa tres anys. El PP pràcticament repetiria els resultats del 2004 i obtindria entre 148 i 152 escons. La resta de forces polítiques perdrien vots.\nSondeig d'Ipsos per a la CCMA\n09/03/2008 - 20.00 Actualitzat 09/03/2008 - 21.14\nJosé Luis Rodríguez Zapatero repetiria quatre anys més com a president del govern espanyol.\nL'alta participació registrada en aquesta jornada electoral hauria afavorit les dues principals forces polítiques, especialment el PSOE, que fregaria la majoria absoluta i obtindria entre 172 i 176 escons, i superaria els 164 que va obtenir ara fa quatre anys. El PP es quedaria pràcticament igual i repetiria els 148 escons del 2004 o milloraria resultats fins als 152 escons.\nLa bipolarització de la campanya electoral s'hauria traduït en vots a les urnes. Així, les dues principals forces polítiques guanyarien representació en detriment de les altres formacions. ERC i IU podrien perdre el seu grup al Congrés.\nLa majoria de la resta de forces polítiques amb representació al Congrés dels diputats perdrien suport dels votants i algunes, fins i tot, es quedarien per sota dels cinc escons necessaris per tenir-hi grup propi. Així, CiU es mantindria com a tercera força política a la cambra -entre 9 i 11 escons, davant dels 10 que tenia actualment-. EAJ-PNB repetiria resultats i es podria mantenir amb 7 escons o perdre'n un i quedar-se amb 6. ERC, que el 2004 va passar d'1 a 8 escons, baixaria considerablement i podria perdre el seu grup parlamentari al Congrés i quedar-se amb entre 3 i 4. IU seria un dels grans perdedors de la jornada i també perdria el seu grup en perdre 3 escons i quedar-se únicament amb 2. El BNG es quedaria amb 1 o 2 escons, CC amb 3 i UPyD amb 1. NA-BAI podria mantenir l'escó que té actualment o perdre'l. EA podria o no entrar a l'hemicicle amb 1 escó.\nCau la participació a Catalunya cinc punts


Adreça del lloc: Bruce Rd, Parc Nacional Tongariro 4691, Nova Zelanda;\nTelèfon: +64 7 892 4000;\nLloc oficial: www.mtruapehu.com;\nCorreu electrònic: info@mtruapehu.com\nWakakapa a Nova Zelanda és una excel·lent estació d'esquí. La temporada, quan necessiteu anar definitivament, dura de juny a octubre. Per tant, el lloc és molt atractiu per als turistes, ja que es pot arribar des de l'estiu fins a aquest hivern. El complex està situat al Parc Nacional de Tongariro . L'aeroport més proper és a Velington.\nQuè té el complex?\nWakakapa per a la majoria dels viatgers és molt preferible a centres similars a Amèrica del Sud. Aquí parlen anglès, que facilita molt la comprensió per a molts viatgers.\nLa ubicació exacta de Wakakapa és la vessant septentrional del volcà Ruapehu. La seva altura és més de 2700 m. A la seva part sud-oest es troba l'estació Turo-ski. L'àrea d'esquí és petita, però l'atractiu d'aquest complex és obvi:\ncamps glacials d'una gran àrea;\nturons i terres verges espaioses;\nparc de surf de neu.\nUn altre indubtable plus - extrem. Ruapehu és un dels dos volcans actius, en el cràter dels quals es pot practicar amb esquís o surf de neu. L'última erupció fa 20 anys (1996). Al mateix temps, es va formar un nou cràter amb aigua tèbia (uns 20 ° C).\nEl passeig dura aproximadament una hora. Es necessita una guia i un equip complet. A l'ascensor arriben a la part superior, després caminen molt poc, es posen municions i es llisquen directament al musell. L'aire sempre fa olor fortament de sofre. Per tant, és millor equipar un lloc de pícnic a la part superior del cràter.\nEntre l'entreteniment del complex:\nbots de velocitat;\nOpcions dues: a través de l'operador turístic o agència de viatges o de forma independent. En el segon cas, serà més barat. Es realitzarà una reserva per al vol. Tota la resta es pot fer a través del propi lloc web de Wyakapap.\nEs pot donar kiwi durant la lactància materna?\nFashionable Bang de 2013\nArt Nouveau del llit: com triar un producte realment elegant?\nQuè es necessita per a les extensions d'ungles?\nSegell de peluix en relleu\nUna sòlida trama per perdre pes\nCurt sarafans estiu 2013\nMel Bee va realitzar l'operació, destruint el tatuatge amb el nom del seu exmarit\nPer què somia un terratrèmol?\nEutiroïdisme de la glàndula tiroide\nAperitiu de carbassons en una taula festiva\nMariah Carey té un descans d'hivern amb el seu exmarit, els fills i un nou nuvi


Què va ser primer en l'origen de la vida? - UABDivulga Barcelona Recerca i Innovació\nUna recerca publicada a "Proceedings of the National Academy of Sciences" rebutja la teoria de què l'origen de la vida es va originar com un sistema de molècules autocatalític capaç d'experimentar evolució darwiniana sense la necessitat d'ARN o d'ADN i de la seva replicació. L'estudi, en què ha participat Mauro Santos, investigador del Departament de Genètica i de Microlobiologia de la UAB, ha demostrat, analitzant el que alguns investigadors han anomenat "genomes compostos", que aquestes xarxes químiques no es poden considerar unitats evolutives perquè perden propietats essencials per evolucionar quan assoleixen una mida crítica i una major complexitat.\nLa NASA (National Aeronautics and Space Administration) defineix la vida com un "sistema químic autosostenible capaç d'evolució darwiniana". Les teories científiques sobre l'origen de la vida giren al voltant de dues idees principals: la que prima la genètica -amb la replicació d'ARN o d'ADN com a condició essencial per a que hi hagi evolució darwiniana- i la que diu que primer va ser el metabolisme. Ambdues situacions han d'haver començat, òbviament, a partir de molècules orgàniques simples formades per processos prebiòtics, tal com va demostrar l'experiment de Miller i Urey (van aconseguir crear molècules orgàniques a partir de substàncies inorgàniques). El punt de desacord entre les dues teories és que la replicació de molècules com l'ARN o l'ADN és un procés massa complex i requereix una conjunció correcta dels monòmers dins dels polímers per produir les cadenes de molècules resultants de la replicació.\nNo hi ha encara una explicació química plausible sobre com aquells processos van poder ocórrer i, a més, els defensors de que primer es va produir el metabolisme argumenten que els camins evolutius requerits hauran necessitat un metabolisme primordial. Aquest metabolisme és imaginat com una xarxa química que comporta un alt grau de catàlisi mútua entre els seus components per permetre, eventualment, l'adaptació i l'evolució sense la replicació de molècules.\nEn la primera meitat del segle passat, Alexander Oparin va establir la hipòtesi de "Primer el metabolisme" per explicar l'origen de la vida, reforçant el paper primari de la cèl·lula com a petites gotes de coacervat (precursores evolutives de les primeres cèl·lules procariotes). Ell no va fer referència a les molècules d'ARN i d'ADN perquè, en aquell temps, no era clara la idea del paper fonamental que aquestes molècules jugaven en els organismes vius, però va assentar sòlidament la idea d'una autoreplicació com una propietat col·lectiva de conjunts moleculars.\nMés recentment, ha estat demostrat que un conjunt de components químics emmagatzema informació sobre la seva composició que pot ser duplicada i transmesa als seus descendents, el que ha dut a anomenar-los "genomes compostos" o composomes. En altres paraules, l'herència no requereix informació per a ser emmagatzemada a l'ARN o a les molècules d'ADN. Aquests "genomes compostos", aparentment compleixen les condicions requerides per ser considerats com a unitats d'evolució, el que suggereix una via des de les dinàmiques predarwinianes cap a una mínima protocèl·lula.\nEls investigadors d'aquesta recerca han mostrat, tanmateix, que aquests sistemes són incapaços de sofrir una evolució darwiniana. Per primera vegada, han realitzat una anàlisi rigorosa sobre la suposada evolució d'aquestes xarxes moleculars, usant una combinació de simulacions numèriques i analítiques i aproximacions a l'anàlisi de xarxes. El seu estudi mostra que les dinàmiques de la població del conjunts moleculars que es divideixen quan arriben a una mida crítica no evolucionen, perquè en el procés es perden algunes propietats que són essencials per a l'evolució darwiniana.\nEls científics conclouen que aquesta limitació fonamental dels "genomes compostos" indueix a ser cautelosos vers les teories que situen primer el metabolisme en l'origen de la vida, a pesar que els antics sistemes metabòlics podrien haver proporcionat un hàbitat estable per a l'evolució posterior de polímers primitius com l'ARN.\nEs poden considerar diferents escenaris de la Terra prebiòtica, manifesten, però la propietat bàsica de la vida com un sistema capaç d'experimentar evolució darwiniana va començar quan la informació genètica es va aconseguir emmagatzemar i transmetre tal i com succeeix en els polímers de nucleòtids (ARN i ADN).\n"Lack of evolvability in self-sustaining autocatalytic networks constraints metabolism-first scenarios for the origin of life". Vasas, V., E. Szathmáry, M. Santos. Proceedings of the National Academy of Sciences of the USA PNAS. Published online before print January 4, 2010.


Beca Carles Capdevila 2021 - Cura de les Persones\nBeca Carles Capdevila a la Cura de les Persones\n20.000 € per impulsar un projecte que se centri en pal·liar les seqüeles físiques i/o psicològiques del covid, des del punt de vista assistencial o mèdic.\nLa beca Carles Capdevila\nEl diari ARA i la Fundació "la Caixa" creen la beca Carles Capdevila per premiar projectes compromesos amb la millora de la societat, en memòria del director fundador de l’ARA.\nLa beca té dues modalitats, sobre educació i sobre la cura de les persones, que es van combinant anualment. L’any passat (2020) es va premiar un projecte d’educació i enguany se’n premiarà un sobre la cura de les persones centrat en el covid, el qual rebrà un impuls de 20.000 €.\nLa beca 2021\nLa beca d’enguany premia un projecte innovador per a la cura de les persones, per millorar l’atenció global del pacient amb problemes de salut tenint en compte l’atenció psicosocial i emocional tant a l’afectat com al seu entorn. Enguany, la beca se centra en pal·liar les seqüeles físiques i psicològiques del covid, tant des del punt de vista assistencial com mèdic.\nLes Beques Carles Capdevila neixen amb la voluntat de mantenir viu el llegat de Carles Capdevila, director fundador del Diari ARA. Un homenatge al seu doble compromís: posar les eines periodístiques al servei d’una activitat quotidiana però essencial, com és educar les noves generacions; i reivindicar la feina de -com ell deia- “les persones que cuiden les persones” , la sovint anònima i discreta feina del personal sanitari que té cura dels pacients. Coneix la història d'en Carles.\nDes del seu naixement, l’ARA ha volgut ser el diari de referència en la comunitat educativa. N’és una bona prova d’èxit el suplement Criatures, que de fet era l’adaptació a premsa d’un projecte que Capdevila mantenia en format web abans de la creació del diari.\n© Diari ARA 2022


Montserrat Borri: “La història d’un cognom també pot explicat la història d’un país” - Diari de Sabadell\nMontserrat Borri: “La història d’un cognom també pot explicat la història d’un país”\nBorri parla avui al casal Pere Quart (19 h) / LLUÍS FRANCO\nLa metgessa i cardiòloga sabadellenca Montserrat Borri Ferran presenta aquest dimarts el seu darrer llibre, Viatge vertiginós per la història del cognom Borri.\nHo farà al casal Pere Quart (19 h), en una trobada de la mà de l’escriptor Antoni Dalmases.\n“Certament, resseguint les vivències dels Borri, també s’explica la història d’Itàlia”, explica Borri. No està clar que siguin la mateixa branca genealògica, però si el mateix cognom.\nL’origen d’aquest llibre, però, se situa en el seu avi. I és que l’any 2013 escriu l’assaig Alfons Borri Amigó, inventor sabadellenc. L’any 2017 prossegueix amb Maria Teresa Borri Ferran, més enllà de la màscara, on parla de la seva germana, qui havia mort un temps abans.\nFruit d’aquests dos projectes, Borri acumula una gran documentació i fa enrere en l’arbre familiar. Arriba a Blanes, on hi troba constància del seu reavi, al segle XIX. I documenta que va nàixer en el domini del Bisbat de Novara. Així doncs, Borri calcula que el salt mediterrani, d’Itàlia a Catalunya, es deu produir cap als any 1770 - 1780.\nDit i fet, Borri va viatjar amb una amiga a Itàlia, a fi de visitar els pobles originari de la família. “Però no vaig trobar cap documentació escrita”. La clau ha estat, de fet, en les pistes que ha anat trobat a internet. “No soc historiadora, espero no haver comès gaires errades”, diu rient.\nEl que ha trobat són ciutadans Borri que es remunten fins a segle I i II. Tanmateix, després perd la pista dels Borri fins al segle X, als quals ja no els torna a perdre fins a l’avui.\nEls seus perfils suposen un veritable viatge per la civilització, tot parlant dels Estats papals, els Juseïtes, la Inquisició, la dominació napoleònica, la guerra contra la Casa d’Àustria...


Els millors restaurants a pistes de Baqueira Beret🍽\nDiscret punt de trobada accessible tant per a clients de l'hotel com per a aquells que vulguin gaudir de la tranquil·litat d'un racó amb tradició. Situat a l'interior de l'Hotel Montarto de Baqueira 1.500, a la planta baixa. En un ambient agradable i càlid, us podreu relaxar i divertir amb una bona conversa tot degustant còctels i les millors copes al costat del foc.\nL'autenticitat de la Vall d’Aran\nLa borda aranesa més antiga de l'estació existia ja abans de la col·locació dels remuntadors. Presenta un interior totalment reformat amb un restaurant en què destaca la cuina de fusió internacional combinada amb una brasa vista en què es preparen les millors carns del mercat. Pren-te un descans i gaudeix d'una magnífica mitjana o d'un generós filet acompanyat d'un bon vi a triar de l'ampli celler de què disposa. Es troba just al costat de l'Hotel Montarto i de l'ampli aparcament de l'estació d'esquí a la cota 1.500.\nLa garantia d'un gran celler\nA peu de pistes i al costat de l'Hotel Montarto i del pàrquing de 1.500, al Wine Bar podrem gaudir d'una completa selecció de racions i plats. Ambient modern amb un toc de rusticitat i els millors vins de la firma de la Rioja Bodegas Bilbaínas com el Viña Pomal, que dona nom al local. Per menjar, recomanem les croquetes de pollastre i l'entrepà calent de filet al rocafort. Sense oblidar els frescos del dia: navalles, cloïsses, escamarlans, ostres, etc. També destaquen les postres amb rebosteria pròpia.


El pontífex avisa que la «distracció» no és sinònim de repòs ni plenitud - Diari de Girona\nEl diumenge és el dia de descans amb un motiu precís: «contemplació i benedicció», segons diu Francesc\neuropa press 08.09.2018 | 01:47\nEl pontífex avisa que la «distracció» no és sinònim de repòs ni plenitud Diari de Girona\nEl Papa va advertir aquest dimecres, durant l'audiència general davant milers de fidels a la Plaça de Sant Pere, que la indústria de la distracció es basa en l'evasió i no concedeix ni plenitud ni descans.\nSegons la seva opinió, la publicitat dissenya el món ideal com un «gran parc on tothom es diverteix» i això està fomentat a més perquè «el concepte de vida avui dominant se centra en l'evasió».\nFrancesc va criticar la «imatge model» d'una persona d'èxit que pot permetre's amplis espais de «plaer» perquè aquest model crea «existències anestesiades per la diversió», que no és repòs, «sinó fugida de la llibertat». «Les possibilitats de divertir-se, creuers, viatges, no donen la plenitud del cor, ni tan sols el descans», va agregar.\nEl pontífex també va alertar que el repòs veritable «no és fàcil» perquè es confon amb aquestes «existències anestesiades per la diversió». «Avui s'intenta evadir la realitat buscant una diversió que oculti el nostre descontentament. El sentit de l'autèntic repòs el trobem en les paraules de l'Èxode: «Déu va fer el món en sis dies, i el setè va descansar». Aquest descans es refereix a l'alegria de Déu per la seva creació, que era molt bona», va dir.\n«Quanta gent que té moltes possibilitats de divertir-se no viu en pau amb la vida! El diumenge és el dia per fer pau amb la vida», va assenyalar Francesc. En aquest sentit, va recalcar que el descans en el nom del Senyor té un motiu precís, que és «la contemplació i la benedicció». «El descans és el moment de la contemplació, de la lloança, no de l'evasió. El descans com a benedicció de la realitat». Va recordar que per als cristians el dia del Senyor és el diumenge, i és en l'eucaristia on es troba «el cim d'aquesta jornada de contemplació i benedicció».


agost 15, 2021 Publicat a Blog Berguedà\nA l’estiu, quan es té més temps lliure que mai, és un bon moment per visionar documentals d’aquells que prediuen la proximitat de la fi dels temps. N’hi ha en totes les televisions, xarxes i plataformes, i per a tots els gustos: des dels que pronostiquen la desaparició dels peixos i la conversió dels mars en grans clavagueres –Seaspiracy– o la insostenibilitat de la ramaderia –Cowspiracy– fins als que anuncien la irreversibilitat del canvi climàtic i les seves catastròfiques conseqüències –Una verdad muy incómoda, Before the flood–, passant pels de denúncia dels perills de les noves tecnologies –El dilema de las redes, El arma perfecta–, els que preveuen aturs massius a causa de la robòtica i la intel·ligència artificial o altres desastres econòmics –Collapse–, els que auguren futures pandèmies pitjors i tot que la covid Pandemic, els que creuen inevitable l’arribada de nous totalitarismes i majors desigualtats –Una historia del futuro–, etc. Per als que prefereixin llegir, la literatura apocalíptica també és abundant.\nSón tots ells treballs seriosos i ben fonamentats. Podria ser, doncs, que estiguéssim a prop de la sisena gran extinció d’espècies (la que eliminaria els homes de sobre la Terra) i que, malgrat els avisos, no en fóssim prou conscients? Podria ser.\nAlternativament, podria ser que senzillament penséssim que tot plegat no és per a demà (i com el mal estudiant, esperarem al darrer minut per posar-nos-hi) o que creguéssim que també tenen les seves raons aquells que afirmen que no n’hi ha per a tant, que la Terra no és l’únic planeta disponible, o que la tecnologia ens salvarà. De fet, jo simpatitzo bastant amb aquesta darrera visió: la ciència i la tecnologia han estat capaces de fer que els sàpiens cada cop visquem millor.\nPerò és igualment cert que la ciència i la tecnologia tenen els seus límits: per exemple, no poden curar la miopia, l’egoisme ni l’estupidesa humana, que són les que ens poden perdre. Per això el cineasta Michael Moore mai es quedarà sense guions. I per això necessitem més que mai les Humanitats i les Ciències Socials: si hi ha esperança, aquesta passa per a) canviar els cors de la gent i b) modificar les bases del sistema. Per contra, si les persones es desentenen les unes de les altres, o si l’economia i la política continuen funcionant amb regles de joc a curt termini i els seus objectius continuen essent obtenir beneficis immediats –com més millor– i guanyar les properes eleccions, no ens en sortirem.\nAixí les coses, es pot ser optimista o pessimista. Si s’és optimista, es tracta de fer tot el que un pugui per ajudar que la Humanitat canviï a temps. I si s’és pessimista i es creu que la cosa (ja) no té solució, aleshores per què preocupar-se’n? No estaríem davant d’un problema sinó d’un fet, i no tindria sentit amargar-se per quelcom fora del nostre control.\nEn tot cas, tant si som optimistes com pessimistes, gaudim de les vacances, mirem documentals tremendistes però també de la Disney… i que Déu hi faci més que nosaltres.\nTags: apocalipsi, clima, futur, sostenibilitat


O de febrer 2020 ~ ESCOLA ÍTACA, Vilanova i la Geltrú\nL'aula de ciències és un espai de descoberta en què l'alumnat pot compartir reflexions a partir d'experiències relacionades amb el medi i l'àrea científico-tecnològica. S'ofereix un context d'aprenentatge estimulant en què l'alumnat pugui formular-se preguntes a partir de l'observació i l'experimentació . Tot plegat formant part d'un grup de treball cooperatiu entre iguals amb qui es puguin compartir vivències i es generi coneixement.\nL'objectiu fonamental és treballar les ciències des d'una perspectiva on el pensar, experimentar i comunicar arribi a ser un procediment metacognitiu habitual per a l'alumnat, a fi d'aconseguir el màxim d'autonomia i esperit crític d'aquest alumnat.\nEs tracta, doncs, d'explorar la realitat i entendre el món que ens envolta a partir de petits experiments o projectes STEAM.\nLa dinàmica de l'aula segueix la següent estructura:\nPregunta inicial, problema, generador de curiositat proposat per la mestra.\nElaboració per part de l'alumnat de preguntes i hipòtesis.\nTreball en grup d'investigació/eperimentació. En algunes ocasions es pode recollir dades en diari de camp, taules, etc.\nExposició de les conclusions de cada grup expressades en diferents llenguatges (oral, dibuix, esquema, maqueta, moviment, simbòlic).\nLa dinàmica de l'aula es recolza en el treball cooperatiu on s'han pactat i assignat responsabilitats a tots el membres del grup.\nEl proper Dijous 5 de març a les 15'15h tindrà lloc la Jornada de Portes Obertes per tal que pogueu conèixer millor l'escola i la nostra manera de treballar.\nUs hi esperem amb els braços oberts!!\ne-mail: a8061051@xtec.cat / escola@escolaitacavng.cat\nNadales al Canal Blau\nEl passat mes de desembre, l'alumnat de P5 va anar al Canal Blau a fer l'activitat Cantem al Nadal, que organitza el Centre de Recursos Pedagògics del Garraf.\nEs tracta d'una activitat on hi ha participat alumnat de tota la Comarca del Garraf, més de 1.300, de 31 escoles.\nEn el següent enllaç podreu veure la canalla:


Higiene Bucodental Pròtesi Dental Ortopròtesi i Productes de Suport Documentació i Administració Sanitàries Imatge per el Diagnòstic i Medicina Nuclear Laboratori Clínic i Biomèdic Curs Suport Vital Bàsic i Desfibril·lador Semiautomàtic Selectivitat Dietètica Cures Auxiliars d'Infermeria\nDietètica Imatge per el Diagnòstic i Medicina Nuclear\nQui som Professorat Equip Blog FAQ Campus virtual\nBorsa de treball Matricula't Contacta'ns\nCures Auxiliars d'Infermeria\n“Estic estudiant Medicina gràcies a aquest centre. Han estat molt bons docents amb mi i m'han ajudat en aquests dos anys de la meva estada. Et donen l'oportunitat de tenir bones pràctiques en centres privats o públics com a l'hospital de Bellvitge entre altres. Ho tornaria a repetir sens dubte!!!”\n“La meva experiència en el centre va ser excel·lent. Vaig realitzar el grau superior d'higiene bucodental i només puc estar satisfeta i feliç. El professorat és excel·lent i les instal·lacions, tant per a realitzar la part pràctica i la part teòrica són perfectes per a desenvolupar-te correctament i per a poder exercir com un bon professional en un futur. Només puc estar agraïda.”\n“He estudiat dietètica. He tingut una experiència genial i he après moltíssim. Sens dubte recomano l'escola a tots aquells que vulguin estudiar dietètica.”\n“Bona escola. Hi ha de tot, però en general professors pròxims i molt ben preparats ( dels millors que m'he trobat). Tornarem a veure'ns!”\n“Jo he estudiat Diagnòstic per la imatge i medicina nuclear i estic molt contenta amb el centre i els professors.”\nEls alumnes d'Imatge per al diagnòstic i medicina nuclear van sortir al carrer a calcular els nivells de radiació que hi havia en el barri de la Sagrada Família\nAvís legal Política de privacitat Política de qualitat Cancel·lació i reemborsament


Una sanitat totalment pública, ampliada i accessible, la proposta d’En Comú Podem | elCugatenc\nEn Comú Podem ha presentat aquest migdia les propostes sobre salut del programa electoral per a les eleccions del 14-F. El seu objectiu és ampliar la sanitat i fer-la 100% pública. L’acte s'ha celebrat a les portes del centre sociosanitari de la Floresta, sense públic, i ha estat presentat per Aina Balada (número 66), Josep Maria Valsells (número 77) i Miquel Farrés (número 17), tots tres de la llista de Barcelona.\nMiquel Farrés, metge de professió, ha explicat que les mesures se centren a fer una gestió pública de les mútues col·laboradores de la Seguretat Social, que en el cas de la sanitat de Sant Cugat és la Mútua de Terrassa: “El sistema sanitari que tenim és en gran part concertat i ha de canviar”.\nEntre les mesures estan la millora de les condicions laborals del personal sanitari, la regulació de les externalitzacions dels hospitals, la democratització del control de la gestió i la intensificació de l’atenció primària: “El personal sanitari està en una situació de precarietat laboral amb contractes temporals que s'encadenen durant més de sis anys. I després ens diuen que falten metges i infermers”, ha declarat Farrés i ha afegit, “actualment el sistema està centrat en l’hospital i la malaltia i volem fer un canvi a l’atenció primària, la proximitat i en la prevenció de la patologia”.\nPer a Farrés un dels grans afectats pels concerts sanitaris és el Vallès: “A Sant Cugat, Terrassa i Rubí les llistes d’espera d’atenció primària, de proves mèdiques i d’intervencions són molt llargues” i ha afegit que la formació dona suport a les propostes plataformes en defensa de la sanitat pública com Marea Blanca que demanen la constitució d’una taula de control i seguiment dels serveis públics, més transparència a la gestió i accessibilitat garantida, concretament demanen poder tenir cita amb el metge amb un marge de 48 a 72 hores: “No és atenció primària si t’has d’esperar una setmana a veure el metge o t’has de desplaçar de poble o ciutat”, argumenta Farrés.\nPer al candidat es tracta de fer un canvi “valent” de la sanitat i creu que és una proposta que amb la qual la ciutadania està d’acord, però diu que dubta que també ho vulguin les altres formacions polítiques: “No sabem si ni el PSC ni ERC estan en sintonia perquè quan han tingut l’oportunitat no ho han fet, encara que sí ho promouen estant en campanya”.\nAina Balada, ha estat preguntada per la proposta d’ERC de construir un hospital per a Sant Cugat i Rubí: “Sí que es necessita un hospital pels dos municipis, però hauríem de saber en quines condicions es farà, no volem que es faci en detriment d’altres àmbits”, ha contestat.\nLes candidates Susanna Segovia i Aina Balada també han demanat fer complir la llei de contenció de rendes i preparar una nova llei de barris.


El nou estatut d'Arag\nLa Llei de Llengües d'Aragó continua sent una assignatura pendent per a l'executiu autonòmic. Ni amb l'anterior govern PP-PAR, ni tampoc amb el nou del PSOE-PAR s'ha pogut posar en marxa. Esta és una de les apreciacions que es donen i en les que insistixen els grups polítics que es troben en l'oposició.\nTots hem viscut novament l’engany del president d’Aragó Marcel·lí Iglesias i tots els seus còmplices del Govern d’Aragó, que en el desenvolupament del nou estatut d’Aragó han tornat a menysprear la nostra llengua i cultura fins relegar-les als mateixos nivells que tingué durant la dictadura franquista.\nEfectivament els autors de l’estatut no dediquen el més mínim interès al nostre poble, llengua i cultura. La Franja és totalment bandejada pels partits i els responsables del Govern d’Aragó.\nDes del Partit Socialista es considera que en l'article número 7 de la reforma de l'Estatut d'Aragó on s'aborden el tema de les llengües s'ha donat un pas important i en tot cas, per a portar la Llei a les Corts per a la seua aprovació, abans cal arribar a un acord el més ampli possible.\nDes que va finalitzar el dictamen de la Comissió per a l'Estudi de les Llengües a Aragó se seguix atent en el que concernix a la Llei. El català es parla en part del territori baixaragonés històric en la comarca del Matarranya i en localitats de la comarca del Baix Aragó Històric. Són els parlants de les localitats on es parla els que patixen més les conseqüències d'este retard.\nEl grup parlamentari d'Esquerra Unida a Aragó considera que la falta d'una Llei de Llengües és un incompliment d'Esglésies. Des de Chunta Aragonesista es considera que en la reforma de l'Estatut d'Autonomia s'ha perdut un temps preciós per a posar en marxa la normalització lingüística\nBaròmetre de l’ús del català a Internet – setembre 2021\nBaròmetre de l’ús del català a Internet – agost 2021\nBaròmetre de l’ús del català a Internet – juliol 2021\nEls preus registren a l’octubre la pujada interanual més grossa des de 1992: un 5,5%\n[EN DIRECTE] El risc de rebrot a Catalunya baixa a 47 punts i la Rt a 1,04


Condicions de privacitat – Urtrip Hotel | Web Oficial | Fondes a Taipei\nAquesta Política de privacitat s'aplica a www.urtriphoteltw.com, que és propietat i està operat per Urtrip Hotel. Aquesta Política de privacitat descriu com recopilem i fem servir la informació que deixes al nostre web (www.urtriphoteltw.com), com ara les teves dades personals. A més, descriu les opcions que tens pel que fa a l'ús que fem de les teves dades personals i com pots accedir-hi i actualitzar-les.\nSi vols que es deixin de processar les teves dades d'acord amb el que s'estipula als propòsits C-F i no trobes cap opció per donar-te de baixa directament (com per exemple, a la configuració del teu compte), posa't en contacte amb service@urtrip.com.tw .\nConfiem en tu per assegurar que les teves dades personals estan completes, són precises i estan actualitzades. Si hi ha cap imprecisió o canvi en les teves dades personals, cal que ens n'informis immediatament a service@urtrip.com.tw . Gestionarem la teva petició d'acord amb la llei vigent.\nSi tens cap pregunta o queixa sobre com processem les teves dades personals o vols exercir els drets que es descriuen en aquest avís, pots posar-te en contacte amb nosaltres a: service@urtrip.com.tw . També pots posar-te en contacte amb l'autoritat de protecció de dades local.


Parets decorades amb fusta: crea una llar amb estil rústic | Nexdom\nQuan busquem un tipus de decoració concreta, són molts els factors a tenir en compte. Vols una casa més rústica? Un bon punt de partida són les parets decorades amb fusta. A partir d’aquí, serà més fàcil seguir altres pautes i realçar l’estil.\nCuines rústiques per a llars acollidores\nA més, tenen molts avantatges. La primera és que són fàcils de construir i capaces de transformar qualsevol estada. Amb aquest recurs, es poden accentuar molt més els racons de casa i fins als detalls més petits destaquen. A més, les parets decorades amb fusta mai passen de moda. Fins i tot si canvies d’estil perquè t’has cansat del rústic, pots seguir amb elles.\nEs poden instal·lar revestiments de paret (frisos de fusta o MDF) i de PVC o vinil que es col·loquen mitjançant adhesiu.\nAvantatges de les parets decorades amb fusta\nAmb elles podem ocultar els petits desperfectes de la paret que el pas del temps produeix.\nTambé és una manera d’augmentar la protecció davant cops i taques.\nI en casos on hi ha molt de soroll o temperatures extremes, afavoreixen l’aïllament tèrmic i acústic.\nMés idees per a decorar parets?\nL’estil rústic destaca per ser molt acollidor, casual i confortable. Per a suavitzar el caràcter de la fusta rústica, combina-la amb una decoració en blanc.\nCom donar-li a la nostra llar un toc rústic?\nPer a un estil rústic 100%, acompanya les parets decorades amb fusta de bigues en el sostre.\nPer a aconseguir una sensació de continuïtat molt acollidora, cerca el mateix color de la fusta per a sòl, portes i parets. És el que necessites per a guanyar lluminositat.\nAmb làmines de pi blanques guanyaràs llum i calidesa. A més, els materials naturals dels mobles o la textura dels teixits destacaran molt més.\nSi no vols abusar de la fusta, selecciona una única paret per a fer el revestiment, per exemple, la del televisor. Pot ser una que actuï com a element separador.\nUna paret d’accent és la que triem per a donar-li un tracte diferent destacant-la de la resta i creant un impacte visual. Es pot fer amb pintura, paper pintat o un revestiment de fusta.\nUna altra opció és revestir la paret principal del dormitori, que fa de capçal, i així afegirem textura i profunditat. Afegeix calidesa amb uns tèxtils en un color alegre com a groc, verd o blau. Més idees per al teu capçal en aquest article.\nEn els banys també pots decorar amb fusta. Fins fa poc, no es recomanava pel contacte amb la humitat però gràcies als nous tractaments, ja no hi ha problema. La fusta entra en aquesta part de la casa i a més, combina a la perfecció amb el color blanc.\nPedra, fusta i blanc: tres protagonistes que quan els uneixes, són un encert segur.\nI per als amants del country més autèntic, la fórmula és la següent: revestiment de fusta sense polir, de roure o castanyer i en tons foscos.\nT’agrada més ara l’estil de camp? Contacta amb nosaltres i t’ajudarem a crear una casa tan rústica com si estigués envoltada de naturalesa. Hi ha una cosa més inspiradora?\nEls colors vius segueixen en tendència: cuines en tons verds\n10 maneres d’integrar un sòl en tons blancs en la teva llar\nsetembre 16th, 2020


Inici > Actualitat > Tancament de l'estació de ...\nLes actuacions que s’estan duent a terme per instal·lar els ascensors obliguen a prendre aquesta mesura\nPer a facilitar la mobilitat dels viatgers afectats, Renfe habilitarà un servei alternatiu de bus-llançadora dividit en dos períodes en la que es tindrà en compte l'afluència en un dia en hora punta i el descens que es produeix en període de vacances.\nRenfe ha dissenyat un pla de comunicació específic per informar als clients de Sabadell Centre. Aquest pla contempla:\nA més, el personal d'atenció al client guiarà i orientarà els clients durant el període de servei.\nTambé s'ubicaran elements informatius encaminant als viatgers cap a la zona dels autobusos.\nEl període d'afectació als clients es perllonga fins al 19 de novembre per dur a terme treballs complementaris a la pròpia estació, que consistiran en la retirada del fibrociment detectat. Aquestes actuacions només es podien realitzar sense oferir el servei habitual als clients de Rodalies que utilitzen aquesta estació.\nUrbanització d'accessos amb la instal·lació d'una nova marquesina\nMillores en els sistemes d'informació al viatger\nAdequació i millora de l'enllumenat de vestíbul i andanes


Essaig.cat - Tota la informació d'Algaida, Pina i Randa -VI Milla Objectiu 1000 d’Algaida\nVI Milla Objectiu 1000 d’Algaida\nAhir divendres 1r de maig, i que ja és habitual en els darrers sis anys es va dur a terme la VI Milla Objectiu 1000 pels carrers d’Algaida. Amb més de 725 inscrits en la carrera i amb gent vinguda d’arreu de Mallorca, es va poder viure un horabaixa d’alegria i de vida saludable amb la competició i activitats per a tota la família.\nLa inscripció, que donava dret a un dorsal i una camiseta groga costava un euro que enguany es destinava a benefici de Creu Roja de les Illes Balears.\nA les 18:30 va tenir lloc la sortida ràpida que va donar lloc al lliurament de premis posteriors tant de nins i nines com corredors i corredores grans.\nPocs minuts després, i una cop acabada la cursa competitiva fou molta la gent, grans i petits, pares i cotxets d’infants els qui s’afegiren a la milla participativa, en un ambient festiu i després participaren a una classe de zumba.\nUna jornada de festa i solidaritat que comptà amb molta participació de totes les edats de la gent del poble.


Un foc a Blanes obliga a desallotjar més de 300 persones - Diari de Girona\nUn foc a Blanes obliga a desallotjar més de 300 persones\nL'incendi, que va estar actiu durant tota la tarda, va cremar 27 hectàrees · Va quedar estabilitzat poc després de les vuit del vespre d'aquest diumenge\nblanes | a. parals / acn 26.07.2016 | 07:19\n44 dotacions terrestres i quatre mitjans aeris dels Bombers de la Generalitat continuen remullant aquest dilluns al matí la zona afectada per l'incendi de Blanes. 24 dotacions terrestres han refrescat durant tota la nit el perímetre del foc, que va quedar estabilitzat poc després de les vuit del vespre d'aquest diumenge. El cap de la Regió d´Emergències de Girona, Enric Cano, ha confirmat que l'origen es trobaria en una causa humana tot i que cal acabar de determinar si es tractaria d´una negligència o un error involuntari.\nEl foc i les flames es van apoderar ahir d'una altra part de les comarques gironines. Un incendi forestal va afectar ahir la població de Blanes i va cremar un mínim de 27 hectàrees de massa forestal i va obligar a desallotjar més de 300 persones de quatre urbanitzacions diferents, així com un hotel. Al llarg de la tarda, el foc va posar en perill algunes zones de les poblacions veïnes de Tordera i Lloret de Mar, que finalment no van quedar afectades pel foc. En les tasques d'extinció, que es van iniciar prop de la una del migdia i es van allargar fins ben entrada la nit, hi van participar fins a una cinquantena de dotacions terrestres i quinze d'aèries, entre les quals dos avions amfibis de la base de Saragossa. Les tasques s'han allargat durant tota la nit i els cossos de seguretat preveuen seguir remullant la zona durant el dia d'avui. El vent de marinada, així com l'onada de calor que està patint Catalunya al llarg dels últims dies i la massa forestal de la zona van complicar les tasques d'extinció d'un terreny boscós i abrupte. Tot i que els cossos de seguretat investiguen les causes de l'incendi, de moment tot apunta que es podria deure a l'acció humana. Tres bombers que treballaven per extingir les flames van haver de ser atesos per inhalació lleu de fum o cops de calor i un altre va ser traslladat a l'hospital en donar-se un cop a l'esquena.\nEl foc es va iniciar al voltant de la una del migdia a Cal Sabater, a la zona del Vilar de Blanes, prop de la urbanització de Sant Daniel, una zona boscosa i molt seca que feia de l'indret un possible polvorí. De fet, al llarg de la primera hora del foc, els cossos de seguretat van rebre més de 150 trucades d'alerta pel fum que desprenien les flames. Les primeres tasques d'extinció van anar a càrrec de nou dotacions aèries i vint-i-cinc de terrestres. Les flames, en un primer moment, avançaven en direcció nord cap a la riera de Sant Daniel, empeses pel vent de marinada. Tot i així, es desenvolupaven diferents focus secundaris més enllà del perímetre. Tot plegat feia que els bombers preveiessin una àrea potencial de cinquanta hectàrees d'afectació.\nPoc després, els cossos de seguretat ampliaven les tasques i optaven per desallotjar, de forma completament preventiva i per l'excés de fum, les urbanitzacions de les Planes, el Vilar i la Fauna de Blanes, així com la urbanització de Sant Daniel de Tordera i l'Hotel Balneari de Sant Pere del Bosc, situat a la urbanització Condado del Jaruco de Lloret de Mar.\nEls desallotjats es van refugiar a cases d'amics i familiars, a excepció dels allotjats a l'hotel, que van ser desplaçats a un altre hotel de la població que es va posar a disposició dels afectats, segons va explicar Josep Lluís Llirinós, regidor de Seguretat de Lloret de Mar, a Diari de Girona. L'Ajuntament de Tordera, per la seva banda, va habilitar el Parc Prudenci Bertrana com a punt d'informació i ajuda als desallotjats. Tant Lloret com Tordera van posar en marxa el Pla d'Alerta Municipal al migdia per dur a terme accions preventives, com tallar els accessos a les pistes forestals o desallotjar els veïns més propers, degut a la seva proximitat amb Blanes. En total, 310 persones -200 de Blanes, 80 de Tordera i 30 de Lloret de Mar- van estar més de tres hores desallotjades. No va ser fins a les set de la tarda, quan el foc evolucionava favorablement, que van poder tornar als seus habitatges.\nEl desenvolupament del foc, com és habitual, depenia de les condicions de vent, que anaven variant lleugerament. I és que a mesura que passaven les hores, les condicions meteorològiques impedien que el foc devorés més zones, però els cossos de seguretat veien que el flanc dret podia convertir-se en un perill que podia aproximar-se a la zona de Lloret de Mar, segons informaven ahir fonts dels Bombers. El centre de comandament, des d'on es va coordinar l'operatiu de l'incendi, va comptar amb els representants dels diferents cossos de seguretat, el director territorial d'Interior a Girona, Albert Ballesta, i l'alcalde de Blanes, Miquel Lupiáñez, entre altres.\nSet hores després d'iniciar-se l'incendi, els Bombers començaven a mostrar-se optimistes. Fins aquell moment, la prudència i l'exigència havien marcat tant el seu operatiu com les seves comunicacions. A través d'un comunicat, els Bombers asseguraven que s'havia tractat "d'unes hores de feina molt intensa" però que les condicions els feien ser "optimistes". Pepa Celaya, regidora de Seguretat de Blanes, esperava poder donar el foc per extingit al llarg de la nit si les condicions meteorològiques no variaven.\nLes causes del foc\nEls Bombers estudien quines poden ser les causes del foc, però Ballesta ja va indicar que tot apuntava que l'incendi s'hauria originat a causa de l'acció humana. Tot i així, tant Ballesta com els cossos de seguretat van insistir que cal desenvolupar la investigació per saber què va provocar el foc.\n«El foc és lluny, però per si de cas marxarem». Comarques\nLa marinada contribueix a estendre les flames més ràpidament pel bosc . Comarques\nL´incendi no impedeix la celebració dels focs i del correfoc . Comarques


'reset innovació': tecnologia per a persones grans | betevé\nL'expert en tecnologia Toni Noguera ens parla d'aplicacions, telèfons, tauletes i robots dissenyats per als usuaris majors de 65 anys\nBiel Cadilla | dimarts, 2 de març del 2021, a les 12.00\nEl periodista Toni Noguera ens parla de les innovacions tecnològiques que estan ajudant un dels col·lectius de més risc, el de les persones grans, a suportar millor les restriccions imposades arran de la pandèmia. L’anomenada bretxa digital és el primer entrebanc que cal superar, ja que els majors de 80 anys són, sovint, usuaris menys experts en l’àmbit tecnològic.\nNo obstant això, les persones grans desperten cada vegada més interès per part del sector de la tecnologia. Al 2060, un de cada tres habitants d’Europa serà més gran de 65 anys. Això fa que les empreses vegin una gran oportunitat de mercat en l’anomenada “silver economy“: productes i serveis destinats als majors de 50 anys.\nDurant la pandèmia, hi ha hagut un gran impuls en l’ús de telèfons i tauletes intel·ligents per facilitar les videotrucades amb les persones grans. Però ens fixem en la història de Jorge Terreu, que va veure com la seva àvia, Maximiliana, que viu a França, tenia moltes dificultats per comunicar-se. Per això, va desenvolupar una aplicació amb el seu nom.\nL’aplicació Maximiliana permet fer videotrucades des de la pantalla d’inici\nMaximiliana permet veure les imatges de fins a nou contactes a la pantalla d’inici i fer-los una trucada de veu tan sols clicant al damunt de cada foto. A més, emet avisos a volum màxim quan es reben missatges o trucades, inclou un botó per emergències i permet controlar el dispositiu a distància.\nGrandPad: una tauleta per a gent gran\nAltres solucions estan orientades a dispositius de majors dimensions, com ara les tauletes. És el cas de GrandPad, una tauleta dissenyada expressament per a persones de més edat, amb altaveus més potents, icones grans i clares, un port de càrrega sense fils i una funció de resposta automàtica per als contactes de confiança.\nGrandPad és una tauleta dissenyada per a persones d’edat avançada\nGrandPad també permet fer videotrucades i respondre correus electrònics de manera fàcil i intuïtiva, es pot emprar com a marc de fotos digital i inclou una solució d’atenció remota per facilitar algunes dades als cuidadors.\nKOMP: màxima simplificació\nL’empresa No Isolation ha tret una tauleta encara més senzilla. Es diu KOMP i no requereix recordar contrasenyes, utilitzar pantalles tàctils o navegar per interfícies complicades.\nKOMP permet fer videotrucades amb els membres de la família\nAmb KOMP, els membres de la família poden fer videotrucades, compartir fotos i enviar missatges entre ells en una xarxa social segura. La pantalla té una alta proporció de contrast i un text gran, cosa que facilita la visualització del contingut. No és tàctil i funciona amb un sol botó. El so és fort i clar.\nAri, el robot assistencial\nTambé s’han desenvolupat moltes solucions robòtiques per fer companyia, un dels usos que creixerà més en el futur. De fet, l’Ajuntament de Barcelona ha posat en marxa un pla pilot per provar la utilitat del robot assistencial Ari, anomenat Guardian pels seus fabricants.\nEl robot Ari és l’aposta de l’Ajuntament de Barcelona per millora l’atenció a la gent gran\nL’objectiu és comprovar en un entorn real fins a quin punt el robot facilita la cura de les persones grans, com ara ajudar-les a mantenir la pauta adequada de medicació o recordar-los dates d’interès, com pot ser una visita mèdica, per exemple.\nPria, el robot per la medicació\nDe robots de companyia n’hi ha molts, alguns dels quals estan preparats per dispensar de manera intel·ligent la medicació que toca en cada moment i recordar als pacients que l’han de prendre. És el cas, per exemple, de robots com Pillo o Pria.\nEl robot Pria dispensa els medicaments a l’hora convinguda\nTambé hi ha altres tipus de robots assistencials, com Temi, que et segueixen per casa i ho tenen tot integrat: recordatoris, vídeos, trucades, música i seguretat.\nUna altra tecnologia que ha ajudat molt a les persones a sobreviure millor aquest temps de pandèmia i restriccions ha estat la realitat virtual.\nLa realitat virtual permet estimular l’activitat cognitiva\nGeriàtrics de tot el món, també aquí a Catalunya, han fet servir experiències en realitat virtual per fer viatjar els seus residents, veure llocs llunyans o entorns nous, ajudant també al seu entrenament cognitiu. A més, segons els experts, aquesta tecnologia serveix per estimular l’activitat cognitiva i emocional de les persones grans.\n— coronavirus — gent gran — noves tecnologies — reset


Els alcaldes de les 4 capitals catalanes fan una crida a donar sang per la Marató - Blog Banc de Sang i Teixits\nEls alcaldes de les 4 capitals catalanes, Barcelona, Tarragona, Lleida i Girona han fet avui una crida a participar a la Marató de Donants de Sang de Catalunya, la campanya de donació més gran l’any, que se celebra de l’11 al 18 de gener als principals hospitals. Amb la Marató, el Banc de Sang vol remuntar les donacions, que han baixat al voltant d’un 25% durant les Festes.\nMarató 2018. Ada Colau i Alberto Juanilla (@Bankhero77)\n“Ens hi juguem tot perquè ens hi va la vida de la ciutadania”. Així ha volgut emfatitzar l’alcaldessa de Barcelona, Ada Colau, la importància de donar sang aquests dies per remuntar les reserves després del Nadal, en un moment que és especialment sensible per l’arribada del fred i de la grip.\nA l’acte de presentació de la Marató a Barcelona també hi ha assistit el president del Banc de Sang i Teixits, Manel Peiró i Alberto Juanilla, infermer del servei de transfusions de l’Hospital Vall d’Hebron de Barcelona, un destacat #sangfluencer que explica, a través del seu compte d’Instagram (@Bankhero77), el camí que fan les bosses de sang després de ser donades i les persones que se’n beneficien.\n#10.000 sangfluencers en una setmana\nEl Banc de Sang vol aconseguir 10.000 donacions durant els dies de la Marató. Per això, ha activat una campanya en la qual es proposa que tothom utilitzi la seva influència a les xarxes o el seu entorn per fer difusió de la donació de sang i usi l’etiqueta #sangfluencer. Durant la Marató es podrà donar sang a una quarantena de campanyes d’arreu de Catalunya, a més dels principals hospitals. I els dies 11 i 12 de gener també es podrà fer a la Casa de les Punxes de Barcelona, on diversos Dj de renom com Alfred García, Delafé, Lyona, Guaje Dj, Joana Serrat o Nil Moliner “punxaran” música per als donants. Seran “concerts silenciosos” perquè es podran escoltar amb auriculars durant la donació. Als hospitals, es podrà connectar amb la música que s’emet a la Casa de les Punxes a través de Facebook.\nLa Marató de sang de Catalunya ha estat presentada a Girona per l’alcaldessa Marta Madrenas, la directora del Banc de Sang a Girona, Anna Millán; i la donant de sang, Laura Boyer. Boyer, una jove de 18 anys, ha explicat que de sempre havia tingut por a les agulles però que quan ha estat major d’edat, ha decidit anar a donar sang com una manera de ‘salvar vides’.\nA Girona, la Marató s’iniciarà el dia 11 amb un acte especial al Saló de Descans del Teatre Municipal, el qual s’adequarà per poder-hi realitzar extraccions.\nPresentació de la Marató 2019 a Lleida\nA Lleida, han presentat la Marató el tinent d’alcalde Xavier Rodamilans, el director del Banc de Sang a Lleida, Juan Manuel Sánchez, i ‘Postu’, donant de sang. L’objectiu de Lleida és arribar enguany a les 400 donacions per contribuir a la fita de les 10.000 donacions de la Marató a Catalunya.\nJosep Fèlix Ballesteros, alcalde de Tarragona i Virginia Callao, directora del Banc de Sang a Tarragona i les Terres de l’Ebre, han fet també una crida als ciutadans a participar a la Marató, bé sigui donant sang, bé sigui animant a través de les xarxes socials com a #sangfluencers.\nbanc de sang donacions reserves transfusió prematurs plasma sang Coronavirus Marató genoma donació banc de llet lactància campanya d'estiu teixits llet materna donant maternitat estiu donants


Cannes Beach 615 Canes França - Ofertes d'hotels amb els MILLORS DESCOMPTES EN LÍNIA\n11 Rue Pierre Semard, Cannes La Bocca, Canes, França, 06150 - Veure al mapa\n"The owner is so friendly and correct! The beach is near. Bak..."\nMés informació sobre Cannes Beach 615\nSituat a Cannes, Cannes Beach 615 és el lloc perfecte per gaudir de Canes i els seus voltants. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, Cannes Beach 615 és compromet a que la seva estada sigui el més còmoda possible. A l'hotel s'hi pot gaudir d'unes comoditats de primera classe com Zones públiques amb Wi-Fi, aparcament de cotxes, habitació familiar, restaurant, servei de bugaderia.\nTotes les instal.lacions per als clients, ofereixen comoditats destinades a assegurar tot el comfort possible. Piscina exterior, solàrium, jardí de l'hotel, són llocs ideals per a relaxar-se després d'un llarg dia. Cannes Beach 615 és una elecció inteligents per a viatgers a Canes, i ofereix una estada relaxant i sense molèsties.\nTots els tipus de viatgers (9) Viatgers en solitari (1) Famílies amb infants petits (4) Famílies amb infants grans (2) Grups (2)